



**Προς το Προεδρείο της Βουλής των Ελλήνων**

**ΑΝΑΦΟΡΑ**

**Προς τους κ.κ. Υπουργούς**

* **Υποδομών και Μεταφορών**
* **Πολιτισμού**

**Θέμα: «Μετεγκατάσταση του ραντάρ αεροναυτιλίας μακριά από τον αρχαιολογικό χώρο του λόφου της Παπούρας, στο Καστέλι Κρήτης».**

 Ο **Βουλευτής ν. Ηρακλείου ΣΥ.ΡΙΖ.Α - Προοδευτική Συμμαχία, Μαμουλάκης Χαράλαμπος (Χάρης),** καταθέτει προς τους κ.κ. **Υπουργούς Πολιτισμού και Υποδομών και Μεταφορών** ωςαναφορά, το από 08/07/2025 Ψήφισμα της Γενικής Συνέλευσης της Σχολής Αρχιτεκτόνων Μηχανικών ΕΜΠ, (συνεδρίαση αρ. 15/08−07−2025), με το οποίο εκφράζεται η αντίθεση της Σχολής Αρχιτεκτόνων Μηχανικών ΕΜΠ, στην πρόθεση της πολιτείας για εγκατάσταση ραντάρ αεροναυτιλίας στην κορυφή του λόφου της Παπούρας, καθώς θεωρεί ότι απειλείται η εμβληματική σημασία και η οντολογία του μνημειακού συνόλου.

Λαμβάνοντας υπόψη ότι οι επεμβάσεις θα επιφέρουν τεράστιους κινδύνους για το ανθρωπογενές περιβάλλον και σημαντικές αλλοιώσεις στο αρχαιολογικό τοπίο, στερώντας από τις επόμενες γενιές τη δυνατότητα να γνωρίσουν το μνημείο όπως του αξίζει, ζητείται η μετεγκατάσταση των συστημάτων αεροναυτιλίας και η πλήρης προστασία του μνημειακού συνόλου που ταυτίζεται με το φυσικό ιστορικό τοπίο της Παπούρας.

**Επισυνάπτεται η Ανακοίνωση.**

**Παρακαλούμε για την απάντηση και τις δικές σας ενέργειες.**

**Αθήνα, 15.07.25**

**Ο καταθέτων Βουλευτής**

**Μαμουλάκης Χάρης**

**ΕΘΝΙΚΟ ΜΕΤΣΟΒΙΟ ΠΟΛΥΤΕΧΝΕΙΟ ΣΧΟΛΗ ΑΡΧΙΤΕΚΤΟΝΩΝ ΜΗΧΑΝΙΚΩΝ**

**Πατησίων 42, 10682 Αθήνα**

Αθήνα, 08/07/2025

**Ψήφισμα**

**της Γενικής Συνέλευσης της Σχολής Αρχιτεκτόνων Μηχανικών ΕΜΠ για τη μετεγκατάσταση του ραντάρ αεροναυτιλίας μακριά από τον αρχαιολογικό χώρο του λόφου της Παπούρας, στο Καστέλι Κρήτης**

**(συνεδρίαση αρ. 15/08−07−2025)**

Κατά τα έργα κατασκευής του νέου αεροδρομίου στο Καστέλι Ηρακλείου, η αρχαιολογική σκαπάνη αποκάλυψε στην κορυφή του λόφου της Παπούρας, ένα σπάνιο κυκλικό οικοδόμημα της προϊστορικής Κρήτης, ένα μοναδικό εύρημα στον Αιγαιακό χώρο, όσον αφορά στην αρχιτεκτονική σύλληψη, τη δομή και την επιμελή κατασκευή του, καθώς και την περίοπτη θέση πάνω από την πεδιάδα του Καστελίου. Το μνημείο συνιστά από αρχιτεκτονική άποψη μια μοναδική τυπολογία επαναπροσδιορίζοντας τις βάσεις του Μινωικού πολιτισμού.

Η πρόθεση (επιλογή) τοποθέτησης ραντάρ αεροναυτιλίας σε απόσταση αναπνοής από το μνημειακό σύνολο, του οποίου οι ανασκαφικές έρευνες είναι ακόμα σε εξέλιξη, οδηγεί σε επικίνδυνες κατασκευαστικές εργασίες μεγάλης κλίμακας, οι οποίες περιλαμβάνουν μεταξύ άλλων λατόμευση με χρήση εκρηκτικών. Οι επεμβάσεις θα προκαλέσουν τεράστιες μεταβολές και αλλοιώσεις στο ανθρωπογενές περιβάλλον και στο αρχαιολογικό τοπίο, διαταράσσοντας την άρρηκτη σχέση που τα συνδέει και στερώντας από τις επόμενες γενιές τη δυνατότητα να γνωρίσουν το μνημείο όπως του αξίζει.

Η Σχολή Αρχιτεκτόνων Μηχανικών ΕΜΠ θεωρεί ότι η εμβληματική σημασία και η οντολογία του μνημειακού συνόλου στην κορυφή του λόφου της Παπούρας απειλείται άμεσα από την εγκατάσταση του ραντάρ αεροναυτιλίας. Η απευκταία επέμβαση υπονομεύει την ακεραιότητά του μνημείου σε συνάρτηση με το άμεσο περιβάλλον του, ανατρέπει την ιστορική χρήση γης και καθιστά απαγορευτική τη μελλοντική ανάδειξη του λόφου ως επισκέψιμου αρχαιολογικού χώρου. Στο πνεύμα των νόμων και των διεθνών συμβάσεων Προστασίας Μνημείων Πολιτιστικής Κληρονομιάς ζητούμε τη μετεγκατάσταση των συστημάτων αεροναυτιλίας και την πλήρη προστασία του μνημειακού συνόλου που ταυτίζεται με το φυσικό ιστορικό τοπίο της Παπούρας.